Edward Sapir

**Edward SAPIR** [EDŭard saPIR], naskiĝis en 1884, mortis en 1939) estis jud-usona antropologo kaj lingvisto, gvida figuro en la usona strukturismo. Li naskiĝis en Lauenburg, Germanio (kiu nun estas Lębork/Lenborko en Pollando). Li studis sub Franz Boas, instruisto de Benjamin Whorf.

Li estis profesoro ĉe la Universitato de Ĉikago kaj poste ĉe la Universitato Yale. Li estis unu el la unuaj esplorintoj de la rilatoj inter lingvistiko kaj antropologio.

## Esplortemoj 
Sapir studis multajn lingvojn kaj popolojn, inkluzive plurajn atabaskajn lingvojn, la ĉinukan, la dinean, la nutkan, la pajutan, la takelman, la viŝraman kaj la janan.

## Hipotezo de Sapir-Whorf 
La parta atribuo de la tianoma Hipotezo de Sapir-Whorf al Sapir estas klarigebla nur per tio, ke oni tre diligente mislegis liajn verkojn.

Ja unuflanke Sapir parolas en sia verko *lingvo, enkonduko en parolstudon*, en la enkonduko, pri:

:*la iluzio, ke penso povus esti sen lingvo*

tiel celante ĝeneralan penskapablon kaj ĝeneralan parolkapablon, sed en la ĉapitro 9a, li diras:

:*... Estas facile montri, ke lingvo kaj moroj ne havas esencan interdependon. Idiomoj neniom parencaj okaze apartenas al sammoraj popoloj, kaj tre proksimaj lingvoj (kelkokaze unu sama lingvo) dependas je malsamaj kulturcentroj. De tio oni trovas multajn frapajn ekzemplojn inter la praloĝaj popoloj de nordameriko...*

kaj mallonge poste:

:*...Estas multaj kontaktoj inter la triboj hupa, jurok kaj karok, tiagrade ke la tri triboj ordinare ĉeestas la gravajn religiajn ritojn de iu el ili. Malfacile oni divenus, kiu el la komunaj moroj havas sian devenon en tiu aŭ ĉi tiu el la triboj, ĉar tiom tuta estas la unueco en agado, sento kaj penso. Sed iliaj idiomoj ne nur reciproke fremdas: ja ili po estas ano de iu el la ĉefaj lingvogrupoj amerikaj...*

## Sapir kaj internaciaj helplingvoj 
Sapir interesiĝis pri alpreno de internacia helplingvo. En artikolo aperinta en 1925 *"The Function of an International Auxiliary Language"* ("La funkcio de Internacia Helplingvo") li analizas la bezonon de internacia helplingvo, montras ke kvankam la angla, laŭ li, jam estis aŭ tre baldaŭ estas fariĝonta la universala helplingvo, ĝi ne tute bone taŭgas. Li por tio argumentas per la ambigueco de anglaj vortoj kiuj povas esti senŝanĝe ĉu nomoj ĉu verboj, kaj per manko de sistema derivsistemo, kio igas la anglan multe pli malfacile regebla de fremduloj ol unuavide supozite. Li aspiras al internacia planlingvo sed ne konsideras ke Esperanto estas la plej taŭga. Li opinias ke sciencistoj devas esplori por interkonsenti pri kiu estu la plej taŭga planlingvo. Li konsekvence prezidis en 1930 kaj 1931 IALA (*International Auxiliary Language Association*) kiu en 1951 estis publikigonta Interlingvaon de Alexander Gode. Tamen Sapir ne rekte rilatas al Interlingvao kiu estis kreita plurajn jarojn post lia forpaso.

## Edward Sapir kaj Esperanto 
## Notoj kaj referencoj 
## Literaturo 
* (eo) Edward Sapir: Lingvo kaj literaturo, elangligis kaj enkondukis Sacha Giordano, en: Literatura Foiro, n-ro 314, decembro 2021, paĝoj 359-361
* *(en) The Function of an International Auxiliary Language*
* *(en) Language: An introduction to the study of speech* (1921)
* *(en) Nootka Texts* (1939)
* *(en) Wishram Texts* (1909)

Kategorio:Litovaj judoj
Kategorio:Usonaj judoj
Kategorio:Usonaj lingvistoj
Kategorio:Paleolingvistoj
Kategorio:Interlingvistoj
Kategorio:Interlingvaistoj
Kategorio:Usonaj antropologoj
Kategorio:Lingvistoj pri la jida lingvo